8 ጥቅምቲ 2020 መንግስቲ ፌደራል ኢትዮጵያ፡ ብሰሉስ እዩ ምስ መንግስቲ ክልል ትግራይ "ዝኾነ ዓይነት ርክብ" ከይህልዎ ከምዝወሰነ ዝገለጸ። ቅድም ኢሉ ድማ፡ መንግስቲ ክልል ትግራይ፡ ንመንግስቲ ቀዳማይ ሚኒስተር ኣብዪ ኣሕመድ “ብ 25 መስከረም፡ ዘበን ስልጣኑ ዘብቀዐ ስለዝኾነ፡ ድሕሪ ሕዚ ዘይሕጋዊ መንግስቲ እዩ” ክብል ኣዊጁ። ባይቶ ፌዴሬሽን ኢትዮጵያ፡ መንግስቲ ፌደራል ምስ መንግስቲ ክልል ትግራይ ዘለዎ ርክብ ከቋርጽ ዝወሰነ፡ ኣብ ትግራይ “ዘይሕጋዊ” መረጻ ስለዝተኻየደን፡ እቲ ሕዚ ዘሎ ክልላዊ መንግስቲ በዚ መረጻ ዝቖመን ብምዃኑ፡ “ዘይሕጋዊ መንግስቲ’ዩ” ብዝብል ምኽንያት ምዃኑ እዩ ዝገልጽ። ክልል ትግራይ፡ ኣብ ዝሓለፈ ወርሒ ጳጉሜን፡ መንግስቲ ፌደራል ዘይደለዮን ዘይኣመነሉን፡ ኣብ ታሪኽ ኢትዮጵያ ንፈለማ እዋን፡ ናይ ባዕላ ኮሚሽን ብምጥያሽ፡ መረጻ ምክያዳ ይዝከር። ብሓፈሻ፡ ክልቲኦም መንግስታት፡ ነንሓድሕዶም “ዘይሕጋዊ እዩ” እናበሉ እዮም ዝካሰሱ ዘለዉ። መንግስቲ ክልል ትግራይ ብዛዕባ’ቲ ውሳነ እንታይ ኢሉ?
